Oficiālais Vēstnesis L 125 , 28/04/2004 Lpp. 0001 - 0003



Padomes Regula (EK) Nr. 797/2004 (2004. gada 26. aprīlis) par pasākumiem, lai uzlabotu biškopības produktu ražošanas un tirdzniecības vispārējos nosacījumus EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 36. un 37. pantu, ņemot vērā Komisijas priekšlikumu, ņemot vērā Eiropas Parlamenta atzinumu [1], ņemot vērā Eiropas Ekonomikas un sociālo lietu komitejas atzinumu [2], tā kā: (1) Pēc Komisijas Paziņojuma Padomei un Eiropas Parlamentam par Eiropas biškopību 1994. gadā Padome secināja, ka vajadzīgi priekšlikumi pamatregulai par biškopību. (2) Tādēļ ar Regulu (EK) Nr. 1221/97 [3] Padome pieņēma vispārējus noteikumus par pasākumiem, lai uzlabotu medus ražošanu un tirdzniecību. (3) Kopš tā laika Komisija 2001. gada februārī un 2004. gada janvārī ir nosūtījusi Padomei un Eiropas Parlamentam ziņojumus par Regulas (EK) Nr. 1221/97 īstenošanu. Šie ziņojumi liek secināt, ka Regulā (EK) Nr. 1221/97 paredzētie pasākumi jāpielāgo pašreizējai situācijai Kopienas biškopības nozarē. Tāpēc minētā regula jāatceļ un jāaizstāj ar jaunu regulu. (4) Biškopība ir lauksaimniecības nozare, kuras galvenās funkcijas ir saimnieciskā darbība un lauku attīstība, medus un citu biškopības produktu ražošana un ekoloģiskā līdzsvara saglabāšana. (5) Nozari raksturo ražošanas apstākļu un ražu dažādība, kā arī uzņēmēju izkliedētība un dažādība gan ražošanas, gan tirdzniecības posmā. (6) Ņemot vērā varroatozes izplatīšanos vairākās dalībvalstīs pēdējos gados un problēmas, ko šī slimība rada medus ražošanā, vajadzīga Kopienas rīcība, jo varroatozi nevar pilnībā apkarot un tā jāārstē ar apstiprinātiem produktiem. (7) Ņemot vērā šos apstākļus un lai uzlabotu biškopības produktu ražošanu un tirdzniecību Kopienā, reizi trīs gados jāizstrādā valstu programmas, kas ietver tehnisko palīdzību, varroatozes kontroli, ceļojošās dravniecības racionalizāciju, bišu skaita atjaunināšanas stropos Kopienā pārvaldību un sadarbību pētniecības programmās par biškopību un biškopības produktiem. (8) Lai papildinātu statistikas datus par biškopību, dalībvalstīm jāveic pētījumi par nozares struktūru, kas aptver ražošanu, tirdzniecību un cenu veidošanu. (9) Dalībvalstu izdevumi, pildot saistības, kas izriet no šīs regulas, jāfinansē Kopienai saskaņā ar Padomes 1999. gada 17. maija Regulas (EK) Nr. 1258/1999 par kopējās lauksaimniecības politikas finansēšanu [4] 2. panta 2. un 3. punktu. (10) Jāpiemēro konkurences noteikumi, kas regulē valsts atbalstu biškopības nozarē. Tomēr jāparedz atkāpe no valsts atbalsta noteikumiem attiecībā uz dalībvalstu finansiālo ieguldījumu pasākumos, kas saskaņā ar šo regulu saņem Kopienas atbalstu, kā arī attiecībā uz īpašu valsts atbalstu to biškopības uzņēmumu aizsardzībai, kuri ir nelabvēlīgākā situācijā strukturālu vai dabas apstākļu dēļ vai kuri iesaistīti ekonomikas attīstības programmās, izņemot atbalstu, ko piešķir ražošanai vai tirdzniecībai, un šim valsts atbalstam jānosaka īpaši noteikumi. (11) Šīs regulas īstenošanai vajadzīgie pasākumi jāpieņem saskaņā ar Padomes 1999. gada 28. jūnija Lēmumu 1999/468/EK, ar ko nosaka Komisijai piešķirto ieviešanas pilnvaru īstenošanas kārtību [5], IR PIEŅĒMUSI ŠO REGULU. 1. pants 1. Ar šo regulu noteikti pasākumi, lai uzlabotu biškopības produktu ražošanas un tirdzniecības vispārējos nosacījumus. Tālab katra dalībvalsts var izstrādāt trīs gadu valsts programmu, turpmāk tekstā — "biškopības programma". 2. Šajā regulā: a) "medus" ir produkts, kas atbilst noteikumiem Padomes 2001. gada 20. decembra Direktīvas 2001/110/EK, kas attiecas uz medu [6], I pielikumā; b) "biškopības produkti" ir produkti, kas definēti Eiropas Parlamenta un Padomes 2002. gada 3. oktobra Regulas (EK) Nr. 1774/2002, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem, kuri nav paredzēti cilvēku uzturam [7], I pielikuma 1. punktā. 3. Atbalstam, ko piešķir medus un medus produktu nozarē, piemēro Līguma 87., 88. un 89. pantu. Tomēr Līguma 87.–89. pantu nepiemēro: a) dalībvalstu finansiālajam ieguldījumam pasākumos, kas saskaņā ar šo regulu saņem Kopienas atbalstu; b) īpašam valsts atbalstam to biškopības uzņēmumu aizsardzībai, kuri ir nelabvēlīgākā situācijā strukturālu vai dabas apstākļu dēļ vai kuri ir iesaistīti ekonomikas attīstības programmās, izņemot atbalstu, ko piešķir ražošanai vai tirdzniecībai. Dalībvalstīm b) apakšpunktā minētais atbalsts jāpaziņo Komisijai vienlaikus ar 5. pantā paredzēto biškopības programmu. 2. pants Biškopības programmā var ietvert šādus pasākumus: a) tehniskais atbalsts biškopjiem un biškopju grupām; b) varroatozes kontrole; c) ceļojošās dravniecības racionalizācija; d) pasākumi to laboratoriju atbalstam, kurās veic medus fizikāli ķīmisko īpašību analīzes; e) pasākumi bišu skaita atjaunināšanai stropos Kopienā; f) sadarbība ar specializētām struktūrām, lai īstenotu lietišķās pētījumu programmas biškopības un biškopības produktu jomā. Biškopības programmā neietver pasākumus, ko finansē saskaņā ar Padomes 1999. gada 17. maija Regulu (EK) Nr. 1257/1999 par Eiropas Lauksaimniecības virzības un garantiju fonda (ELVGF) atbalstu lauku attīstībai [8]. 3. pants Lai varētu saņemt 4. panta 2. punktā paredzēto daļējo finansējumu, dalībvalstīm jāveic pētījums par biškopības nozares ražošanas un tirdzniecības struktūru to teritorijā. Šo pētījumu paziņo kopā ar biškopības programmu. 4. pants 1. Izdevumus, kas veikti saskaņā ar šo regulu, uzskata par intervenci Regulas (EK) Nr. 1258/1999 2. panta 2. un 3. punkta nozīmē. 2. Kopiena biškopības programmām sniedz daļēju finansējumu, kas vienāds ar 50 % no dalībvalstu izdevumiem. 3. Izdevumi saistībā ar pasākumiem biškopības programmās dalībvalstīm jāveic līdz katra gada 15. oktobrim. 5. pants Biškopības programmu izstrādā ciešā sadarbībā ar pārstāvju organizācijām un biškopības kooperatīviem. To paziņo Komisijai, kas to apstiprina saskaņā ar procedūru, kura noteikta 1975. gada 29. oktobra Regulas (EEK) Nr. 2771/75 par olu tirgus kopīgo organizāciju [9] 17. pantā. 6. pants 1. Komisijai palīdz Mājputnu gaļas un olu pārvaldības komiteja (turpmāk tekstā — "Komiteja"), kas izveidota ar Regulas (EEK) Nr. 2771/75 16. pantu. 2. Ja ir atsauce uz šo punktu, piemēro Lēmuma 1999/468/EK 4. un 7. pantu. Lēmuma 1999/468/EK 4. panta 3. punktā paredzētais laika posms ir viens mēnesis. 3. Komiteja pieņem savu reglamentu. 7. pants Komisija Eiropas Parlamentam un Padomei reizi trīs gados sniedz ziņojumu par šīs regulas īstenošanu. 8. pants Ar šo tiek atcelta Regula (EK) Nr. 1221/97. 9. pants Šī regula stājas spēkā dienā, kad to publicē Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Luksemburgā, 2004. gada 26. aprīlī Padomes vārdā — priekšsēdētājs J. Walsh [1] Atzinums sniegts 2004. gada 22. aprīlī (Oficiālajā Vēstnesī vēl nav publicēts). [2] Atzinums sniegts 2004. gada 1. aprīlī (Oficiālajā Vēstnesī vēl nav publicēts). [3] Padomes 1997. gada 25. jūnija Regula (EK) Nr. 1221/97, ar ko nosaka vispārējus noteikumus pasākumu piemērošanai, lai uzlabotu medus ražošanu un tirdzniecību (OV L 173, 1.7.1997., 1. lpp.). Regulā jaunākie grozījumi izdarīti ar Regulu (EK) Nr. 2070/98 (OV L 265, 30.9.1998., 1. lpp.). [4] OV L 160, 26.6.1999., 103. lpp. [5] OV L 184, 17.7.1999., 23. lpp. [6] OV L 10, 12.1.2002., 47. lpp. [7] OV L 273, 10.10.2002., 1. lpp. Regulā jaunākie grozījumi izdarīti ar Regulu (EK) Nr. 813/2003 (OV L 117, 13.5.2003., 22. lpp.). [8] OV L 160, 26.6.1999., 80. lpp. Regulā jaunākie grozījumi izdarīti ar Regulu (EK) Nr. 583/2004 (OV L 91, 30.3.2004., 1. lpp.). [9] OV L 282, 1.11.1975., 49. lpp. Regulā jaunākie grozījumi izdarīti ar Regulu (EK) Nr. 806/2003 (OV L 122, 16.5.2003., 1. lpp.). --------------------------------------------------